**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS „Vyturio“ PROGIMNAZIJOS NUOSTATŲ PATVIRTINIMO“ PROJEKTO**

**1. Projekto rengimą paskatinusios priežastys.**

Šis sprendimo projektas parengtas, siekiant patvirtinti atnaujintus Klaipėdos „Vyturio“ progimnazijos nuostatus.

**2. Parengto projekto tikslai ir uždaviniai.**

Sprendimo projekto tikslas – užtikrinti teisės aktų vykdymą. Uždavinys – patvirtinti pakeistus biudžetinės įstaigos nuostatus.

**3. Kaip šiuo metu yra teisiškai reglamentuojami projekte aptarti klausimai.**

Šiuo metu galioja Klaipėdos „Vyturio“ progimnazijos nuostatai, patvirtinti Klaipėdos miesto savivaldybės tarybos 2017 m. gegužės 25 d. sprendimo Nr. T2-109 „Dėl Klaipėdos „Vyturio“ pagrindinės mokyklos pavadinimo pakeitimo ir nuostatų patvirtinimo“ 2 punktu. Šie nuostatai keistini dėl neatitikimo pasikeitusiems teisės aktams ir įstaigos bendruomenės susitarimams.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Šiuo sprendimo projektu teikiami Klaipėdos „Vyturio“ progimnazijos nuostatai parengti, vadovaujantis Nuostatų, įstatų ar statutų įforminimo reikalavimais, patvirtintais Lietuvos Respublikos švietimo, mokslo ir sporto ministro 2011 m. birželio 29 d. įsakymu Nr. V-1164.

Teikiamuose nuostatuose patikslintos ugdymo organizavimo formos (grupinė, pavienė) ir būdai (kasdienis, savarankiškas, nuotolinis, ugdymasis šeimoje), papildytos įstaigos funkcijos (organizuoti vaikų ugdymą(si) šeimoje, vykdyti švietimo stebėseną ugdymo kokybei gerinti ir kt.), pakeistos ar papildytos nuostatos, susijusios su įstaigos valdymu (direktoriaus pavaldumas, atskaitomybė ir atsakomybė, funkcijos ir kt.), patikslinta metodinių grupių, metodinės tarybos ir kitų įstaigos savivaldos institucijų kompetencija, veiklos organizavimas (narių rinkimo, perrinkimo, posėdžių šaukimo ir kitos procedūros, terminai), atlikti redakcinio pobūdžio pakeitimai.

Keičiant nuostatus, vadovautasi Lietuvos Respublikos švietimo įstatymu, Lietuvos Respublikos valstybės ir savivaldybių įstaigų darbuotojų darbo apmokėjimo įstatymu, Kvalifikacinių reikalavimų valstybinių ir savivaldybių švietimo įstaigų (išskyrus aukštąsias mokyklas) vadovams aprašu, patvirtintu Lietuvos Respublikos švietimo, mokslo ir sporto ministro 2011 m. liepos 1 d. įsakymu Nr. V-1194, Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašu, patvirtintu Lietuvos Respublikos švietimo, mokslo ir sporto ministro 2012 m. birželio 28 d. įsakymu Nr. V-1049, Klaipėdos miesto savivaldybės administracijos direktoriaus 2020 birželio 15 d. įsakymu Nr. AD1-741 „Dėl Klaipėdos miesto savivaldybės švietimo įstaigų, padedančių tėvams (globėjams, rūpintojams) organizuoti vaikų ugdymą (ugdymąsi) šeimoje, sąrašo patvirtinimo“ ir atsižvelgta į Klaipėdos „Vyturio“ progimnazijos bendruomenės susitarimus.

Patvirtinus pakeistus Klaipėdos „Vyturio“ progimnazijos nuostatus, bus užtikrinamas teisės aktų vykdymas ir bus įtvirtinti įstaigos bendruomenės narių susitarimai.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Kitų teisės aktų sprendimui įgyvendinti nereikia.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Šiam sprendimo projektui įgyvendinti papildomų lėšų nereikia. Įstaiga padengs išlaidas, susijusias su pakeistų nuostatų įregistravimu.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projektą vertino Klaipėdos miesto savivaldybės administracijos specialistai ir Klaipėdos „Vyturio“ progimnazijos taryba.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projektą inicijavo Klaipėdos miesto savivaldybės administracija.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1.Teisės aktų, nurodytų sprendimo projekto įžangoje, išrašas, 1 lapas.

2. Klaipėdos „Vyturio“ progimnazijos nuostatų, patvirtintų Klaipėdos miesto savivaldybės tarybos 2017 m. gegužės 25 d. sprendimo Nr. T2-109 „Dėl Klaipėdos „Vyturio“ pagrindinės mokyklos pavadinimo pakeitimo ir nuostatų patvirtinimo“ 2 punktu, išrašas, 10 lapų.

Švietimo skyriaus vedėja Laima Prižgintienė